Къулъкъужын гугъуехьхэр щымащIэкъым
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий мазаем и 13-м Бахъсэн районым щыщыIам япэ дыдэу зэплъар Къулъкъужын Ипщэм, Къулъкъужын Ищхъэрэм дэт школищымрэ сымаджэщымрэщ. Республикэм и унафэщIыр егъэджакIуэхэм, еджакIуэхэм, къуажэдэсхэм щепсалъэм илъэс Iэджэ лъандэрэ зэтрихьа гугъуехьу куэд сэтей къэхъуащ.
Псори зэхэту еджакIуэ 400-м щIигъу зыдэс къуажэхэм я школхэм компьютер техникэр, зэрырагъаджэ Iэмэпсымэхэр яхурикъуркъым, физкультурэмрэ спортымрэ тэмэму зыхуагъэсэну цIыкIухэм Iэмал яIэкъым. Лермонтовым и махуэм зыхуагъэхьэзыру а махуэм сабийхэр зыщIэса залышхуэр къыщамыгъэплъ е электрокъарур къыщемыкIуалIэ куэдрэ къохъу. ШколитIми псыунэхэр хэткъым, абы къыхэкIыу щIымахуэм я нэхъ ткIийми сабийхэр пщIантIэм дэт псыунэхэм макIуэ.
ХьэщIэр зэрыкIуар зэхэзыхахэм ящыщ куэд КIуэкIуэ Юрий школ куэбжэм деж къыщыпэплъэу къыщIэкIащ. Ахэр республикэм и Iэтащхьэм и къалэнхэр пIалъэкIэ зыгъэзащIэм къелъэIуащ къуажэкум къыдэж псым лъэмыж тралъхьэнымкIэ ядэIэпыкъуну. АдрыщI хьэблэр зэрызекIуэ лъэмыжыр 1982 гъэм псыдзэм трихри, унагъуэ 60 жылэм пыгъэщхьэхукIауэ къэнащ. Къулъкъужындэсхэр тхьэусыхэурэ ешащи, властми щымыгугъыжу, мы Iуэхур езыхэм дагъэкIыну хуежьащ, ауэ зэкIэ абы пэлъэщхэркъым.
Къуажэ администрацэм лъэбакъуэ бжыгъэкIэ фIэкI пэжыжьэкъым къуажэ сымаджэщыр. Ар 1963 гъэ лъандэрэ капитальнэу зэрагъэпэщыжын хуейуэ къокIуэкI. ГурыIуэгъуэщ а медицинэ IуэхущIапIэм и щытыкIэр икъукIэ зэрызэкIэлъымыкIуэр. Абы къыщымынэу, дохутыр нэхъыщхьэ Ныр Владимир зэрыжиIамкIэ, хущхъуэхэр, уIэгъэ зэрапх бинтрэ бжьэхуцрэ ягъуэтыркъым. Псори зэхэту цIыху мини 10-м щIигъу зыдэс къуажищым — Къулъкъужын Ипщэм, Къулъкъужын Ищхъэрэм, Къубэ-Тэбэ къуажэм — яIэр мы зы сымаджэщырщ. Ауэ илъэсищым щIигъуауэ мыбы къэкIуакъым КъБР-м Узыншагъэр хъумэнымкIэ и министерствэм и унафэщIхэм ящыщу зыри.
ИпэжыпIэкIэ я псэукIэкIи экономикэм и щытыкIэкIи къуажитIми я Iуэхур хэплъэгъуэщ. Ауэ къуажэдэсхэр зэрыгушхуэ хъуни щыIэщ. Апхуэдэщ график цIэрыIуэ Къып Мухьэмэд и цIэр зезыхьэ сабий художественнэ школыр. Хэхауэ ахъшэ къыхуамыутIыпщи, унагъуэ Iуэхутхьэбзэхэр щащIэу къуажэм дэта, иужькIэ хыфIадзэжа унэр къигъэсэбэпри, мы школым и унафэщI КIуж Ритэ цIыкIухэм щIэныгъэ гуэдзэн щрагъэгъуэт центр зэтригъэувэн хузэфIэкIащ. Иджыпсту абы еджакIуэу 163-рэ къокIуалIэ. Абыхэм нэгъабэ и закъуэ республикэ, урысейпсо конкурс зэмылIэужьыгъуэу 76-м увыпIэ лъагэхэр щаубыдащ. Школым щIэс сабийхэм хьэщIэ лъапIэм тыгъэ къыхуащIащ 9-нэ классым щеджэ Шыкуэ Рустам гипсым къыхищIыкIа лэжьыгъэр.
КIуж Ритэ къыхигъэщхьэхукIащ зэфIэкIышхуэ зыбгъэдэлъ сабийхэм яхуэфэщэн гулъытэрэ дэIэпыкъуныгъэрэ зэрамыгъуэтыр игу къызэреуэр. Иджыпсту школыр зыхуеинухэм ящыщу зыкIи къызэгъэпэщакъым — пластилиным къыщегъэжьауэ щэкIхэр зэрыхадыкI IуданэхэмкIэ иухыжу, егъэджакIуэхэмрэ езы цIыкIухэмрэ къызэрагъэпэщыжу аращ.
Къулъкъужын Ипщэм, Къулъкъужын Ищхъэрэм щригъэкIуэкIа зэIущIэхэм япкъ иткIэ, КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий жылагъуэхэм щыIэ гугъуехьхэр дэгъэкIынымкIэ зыхуэфащэ пщэрылъхэр КъБР-м и вице-премьер Марьяш Иринэ, КъБР-м егъэджэныгъэмкIэ, щIэныгъэмкIэ, щIалэгъуалэм я IуэхухэмкIэ министр Емуз Нинэ сымэ яритащ.
А махуэ дыдэм и къулыкъум трагъэ- кIыну щIэлъэIуу тхылъ итхащ илъэс 15 хъуауэ Къулъкъужын Ищхъэрэ къуажэм и администрацэм и Iэтащхьэу лажьэ Кумыщ Хь.
